………napirend

**ELŐTERJESZTÉS**

**a Képviselő-testület 2021. november 30-i rendes ülésére**

**Tárgy: Támogatási megállapodás Budapest II. Kerületi Önkormányzat és a Biotrans Környezetirányítási és Hulladékgazdálkodási Korlátolt Felelősségű Társaság között lakossági használt sütőolaj és zsiradék gyűjtéshez**

**Készítette:** ………………………………...

Pogány Norbert

környezetvédelmi osztályvezető s.k.

**Egyeztetve:** ………………………………….

dr. Varga Előd Bendegúz

alpolgármester

**Látta**: ………………………………….

dr. Szalai Tibor

jegyző

…………………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A legtöbb háztartásban problémát okoz a használt étolaj kezelése. Az olaj egy veszélyes anyag, mely a külvilágba kerülve **komoly fenyegetést jelent**, különösképpen élővizeinkre és az ivóvízre nézve. **1 csepp olaj akár 1000 liter élővizet is beszennyezhet. A lefolyóba történő kiöntése esetén** a csővezetékek falára rakódik és dugulást okoz, a háztartási szemétbe öntve nehezen lebomló, szennyező anyagként jelenik meg a hulladéklerakókban. Ha az élővizekbe kerül, a tavakban, folyókban a víz felszínén úszva meggátolja az oxigénfelvételt, így elpusztítja a vízi élőlényeket. A talajba kerülve gátolja annak légáteresztő képességét, illetve záró réteget képezve megakadályozza a víz akadálytalan áramlását.

Rendkívül fontos a használt étolaj megfelelő kezelése, tisztítása és újrafelhasználása. A használt sütőolaj 100 százalékban újrahasznosítható, amennyiben összegyűjtjük: 90 százalékából biodízel, 10 százalékából pedig a biogáz képződik.

Magyarországon is egyre több helyen lehet leadni a használt, fáradt sütőolajat, ám a gyűjtőpontok lefedettsége messze van az ideálistól.

A Biotrans Kft. által „CseppetSem” elnevezéssel lakossági használt sütőolaj begyűjtési programot hirdetett meg. A program a környezettudatosság és környezetvédelem mellett további előnyt is jelent, hiszen csatlakozó részére a hasznosítást szervező Biotrans Kft. vállalja, hogy évente egy alkalommal a gyűjtőponton összegyűlt minden hasznos kg után 25 Ft visszatérítést fizet valamely önkormányzat által kijelölt egyesületnek, alapítványnak.

A használt sütőolajat és sütőzsiradékot – több más rendszerrel ellentétben – nem önteni kell a gyűjtőedénybe, hanem PET-palackban vagy befőttesüvegben kell behelyezni. (Nem jelent problémát, ha az üveg összetörik, mert a tartalma a gyűjtőből akkor is kinyerhető.)

A cseppmentes leadási rendszer előnye miatt a befogadó intézménynek kevésbé kell tartania attól, hogy az anyag beszennyezi a gyűjtő környezetét, kiömlés veszély gyakorlatilag nincs. Mindemellett a rendszer előnye, hogy a hulladékot a gyűjtő cseréjével szállítják el az egyszerű ürítés helyett így a gyűjtőpontra minden alkalommal tisztított és fertőtlenített, új gyűjtő kerül kihelyezésre. A kukák matricáján pedig megtalálható minden tudnivaló a gyűjtő helyes használatáról.

A gyűjtőpontok számának növelése és a környezettudatosság előmozdítása érdekében kíván Önkormányzatunk csatlakozni a programhoz, amelyhez kérem a Tisztelt Képviselő-testületet, hogy a határozat javaslatot szíveskedjen elfogadni.

**H a t á r o z a t i j a v a s l a t**

1./ A Képviselő-testület úgy dönt, hogy Budapest Főváros II. Kerületi Önkormányzat és a Biotrans Környezetirányítási és Hulladékgazdálkodási Kft. (2045 Törökbálint, külterület 0152/12; cg.: 13-09-189358; képv.: Zaják Péter vezető tisztségviselő, vagy dr. Rádó Zsófia vezető tisztségviselő önállóan) között létrejövő - a határozat mellékletét képező - Szolgáltatási szerződést elfogadja, egyben felhatalmazza a Polgármestert a szükség szerinti technikai jellegű kiegészítésekkel történő szerződés aláírására.

**Felelős:** Polgármester

**Határidő:** 2021. december 1.

*(A határozat meghozatalához egyszerű többségű szavazati arány szükséges.)*

2./ A Képviselő-testület úgy dönt, hogy a Budapest II. Kerületi Közbiztonsági Alapítvány és Biotrans Környezetirányítási és Hulladékgazdálkodási Kft. (2045 Törökbálint, külterület 0152/12; cg.: 13-09-189358; képv.: Zaják Péter vezető tisztségviselő, vagy dr. Rádó Zsófia vezető tisztségviselő önállóan) között létrejövő - a határozat mellékletét képező - Támogatási szerződést tudomásul veszi, egyben felhatalmazza a Budapest II. Kerületi Közbiztonsági Alapítvány elnökét a szükség szerinti technikai jellegű kiegészítésekkel történő szerződés aláírására.

A Képviselő-testület felkéri a Polgármestert a szükséges intézkedések megtételére.

**Felelős:** Polgármester

**Határidő:** 2021. december 31.

*(A határozat meghozatalához egyszerű többségű szavazati arány szükséges.)*

B u d a p e s t, 2021. november 26.

**Őrsi Gergely**

**polgármester**